CELEX: 32015D0266
Language: el
Date: 2015-02-16 00:00:00
Title: Εκτελεστική απόφαση (ΕΕ) 2015/266 της Επιτροπής, της 16ης Φεβρουαρίου 2015 , για την αναγνώριση της Νήσου του Μαν ως απαλλαγμένης από τη βαρόαση και την τροποποίηση του παραρτήματος της εκτελεστικής απόφασης 2013/503/ΕΕ [κοινοποιηθείσα υπό τον αριθμό C(2015) 715]  Κείμενο που παρουσιάζει ενδιαφέρον για τον ΕΟΧ

19.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 45/16
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/266 ΤΗΣ ΕΠΙΤΡΟΠΉΣ
   της 16ης Φεβρουαρίου 2015
   για την αναγνώριση της Νήσου του Μαν ως απαλλαγμένης από τη βαρόαση και την τροποποίηση του παραρτήματος της εκτελεστικής απόφασης 2013/503/ΕΕ
   
      
         [κοινοποιηθείσα υπό τον αριθμό C(2015) 715]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο μέρος I του παραρτήματος Α της οδηγίας 90/425/ΕΟΚ (1), και ιδίως το άρθρο 15 παράγραφος 2,
   Εκτιμώντας τα ακόλουθα:
   
               (1)
            
            
               Η οδηγία 92/65/ΕΟΚ θεσπίζει τους όρους υγειονομικού ελέγχου που διέπουν το εμπόριο και τις εισαγωγές στην Ένωση ζώων, σπέρματος, ωαρίων και εμβρύων που δεν υπόκεινται στις απαιτήσεις υγειονομικού ελέγχου οι οποίες θεσπίζονται στις ειδικές πράξεις της Ένωσης που αναφέρονται στο παράρτημα ΣΤ της εν λόγω οδηγίας.
            
         
               (2)
            
            
               Η βαρόαση των μελισσών αναφέρεται στο παράρτημα Β της οδηγίας 92/65/ΕΟΚ με την ονομασία «βαρροϊκή ακαρίαση». Προκαλείται από εξωπαρασιτικά ακάρεα του γένους Varroa και έχει αναφερθεί σε παγκόσμιο επίπεδο.
            
         
               (3)
            
            
               Το άρθρο 15 της οδηγίας 92/65/ΕΟΚ προβλέπει ότι, όταν ένα κράτος μέλος θεωρεί ότι η επικράτειά του ή μέρος αυτής είναι απαλλαγμένη από μία από τις ασθένειες που απαριθμούνται στο παράρτημα Β της εν λόγω οδηγίας, πρέπει να υποβάλει στην Επιτροπή τα κατάλληλα δικαιολογητικά, βάσει των οποίων πρέπει να ληφθεί σχετική απόφαση.
            
         
               (4)
            
            
               Η βαρόαση εξαπλώνεται μέσω της μετακίνησης γόνων μελισσών και με την άμεση επαφή μεταξύ προσβεβλημένων ενήλικων μελισσών. Η επαφή είναι δυνατή μόνον εντός της πτητικής εμβέλειας των μελισσών. Κατά συνέπεια, μόνο τα εδάφη όπου μπορεί να ελεγχθεί η μετακίνηση των κυψελών και των γόνων και τα οποία είναι γεωγραφικά επαρκώς απομονωμένα, ώστε να προλαμβάνεται η έξωθεν μετανάστευση μελισσών, μπορούν να αναγνωριστούν ως απαλλαγμένα από τη νόσο. Επιπλέον, οι αρμόδιες αρχές πρέπει να αποδείξουν, μέσω αποτελεσμάτων εκτενούς επιτήρησης, ότι η περιφέρεια είναι όντως απαλλαγμένη από βαρόαση και ότι, για τη διατήρηση του καθεστώτος, η εισαγωγή ζωντανών μελισσών και γόνων ελέγχεται αυστηρά.
            
         
               (5)
            
            
               Με την εκτελεστική απόφαση 2013/503/ΕΕ της Επιτροπής (2), οι νήσοι Åland στη Φινλανδία αναγνωρίστηκαν ως έδαφος απαλλαγμένο από τη βαρόαση.
            
         
               (6)
            
            
               Το Ηνωμένο Βασίλειο ζήτησε από την Επιτροπή να αναγνωρίσει το έδαφος της Νήσου του Μαν ως απαλλαγμένο από βαρόαση.
            
         
               (7)
            
            
               Παρά το γεγονός ότι η Νήσος του Μαν, ως εσωτερικά αυτοδιοικούμενη Εξάρτηση του Βρετανικού Στέμματος, δεν είναι μέρος της Ένωσης, έχει μια ειδική, περιορισμένη σχέση με την Ένωση. Ως εκ τούτου, ο κανονισμός (ΕΟΚ) αριθ. 706/73 του Συμβουλίου (3) ορίζει ότι, προκειμένου για την εφαρμογή των κανόνων που αφορούν, μεταξύ άλλων, τη νομοθεσία για την υγεία των ζώων, το Ηνωμένο Βασίλειο και η Νήσος του Μαν θεωρούνται ένα και το αυτό κράτος μέλος.
            
         
               (8)
            
            
               Στη Νήσο του Μαν η βαρόαση είναι νόσος που πρέπει να δηλώνεται υποχρεωτικά, και καμία μέλισσα, σε οποιοδήποτε στάδιο του κύκλου ζωής της, καμία χρησιμοποιημένη κυψέλη, κανένα μελισσοκόφινο και κανένα κάθε είδους δοχείο που χρησιμοποιείται για τη στέγαση των μελισσών δεν μπορούν να μετακινούνται από την ηπειρωτική χώρα του Ηνωμένου Βασιλείου στη Νήσο του Μαν. Επιπλέον είναι νησί που βρίσκεται στη Θάλασσα της Ιρλανδίας, πολύ έξω από την πτητική εμβέλεια των μελισσών, και, συνεπώς, είναι γεωγραφικά επαρκώς διαχωρισμένο από περιοχές δυνητικά προσβεβλημένες από βαρόαση.
            
         
               (9)
            
            
               Σύμφωνα με το άρθρο 15 παράγραφος 1 της οδηγίας 92/65/ΕΟΚ, το Ηνωμένο Βασίλειο υπέβαλε στην Επιτροπή δικαιολογητικά τα οποία περιγράφουν λεπτομερώς τα μέτρα επιτήρησης που εφαρμόζονται επί αρκετά χρόνια στον πληθυσμό των μελισσών της Νήσου του Μαν και τις ρυθμίσεις που προβλέπονται για την επαλήθευση της απουσίας βαρόασης στον εν λόγω πληθυσμό.
            
         
               (10)
            
            
               Έπειτα από αξιολόγηση των δικαιολογητικών που υπέβαλε το Ηνωμένο Βασίλειο, η Νήσος του Μαν μπορεί να θεωρηθεί έδαφος του Ηνωμένου Βασιλείου απαλλαγμένο από βαρόαση.
            
         
               (11)
            
            
               Ως εκ τούτου, θα πρέπει να καθοριστούν οι συμπληρωματικές εγγυήσεις που απαιτούνται για το εμπόριο, λαμβανομένων υπόψη των μέτρων που προβλέπει ήδη η νομοθεσία της Νήσου του Μαν.
            
         
               (12)
            
            
               Το παράρτημα της εκτελεστικής απόφασης 2013/503/ΕΕ θα πρέπει να τροποποιηθεί ανάλογα.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα της εκτελεστικής απόφασης 2013/503/ΕΕ αντικαθίσταται από το παράρτημα της παρούσας απόφασης.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 16 Φεβρουαρίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 268 της 14.9.1992, σ. 54.
   
      (2)  Εκτελεστική απόφαση 2013/503/ΕΕ της Επιτροπής, της 11ης Οκτωβρίου 2013, για την αναγνώριση τμημάτων της Ένωσης ως απαλλαγμένων από βαρόαση των μελισσών και για τον καθορισμό συμπληρωματικών εγγυήσεων που απαιτούνται για το εμπόριο στο εσωτερικό της Ένωσης και τις εισαγωγές, για την προστασία του καθεστώτος απαλλαγής από βαρόαση (ΕΕ L 273 της 15.10.2013, σ. 38).
   
      (3)  Κανονισμός (ΕΟΚ) αριθ. 706/73, του Συμβουλίου, της 12ης Μαρτίου 1973, περί της κοινοτικής ρυθμίσεως που εφαρμόζεται στις αγγλονορμανδικές νήσους και στη Νήσο του Μαν σχετικά με τις συναλλαγές γεωργικών προϊόντων (ΕΕ L 68 της 15.3.1973, σ. 1).
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ
            
               Κράτη μέλη ή εδάφη τους που αναγνωρίζονται ως απαλλαγμένα από βαρόαση
            
            
                        1
                     
                     
                        2
                     
                     
                        3
                     
                     
                        4
                     
                     
                        5
                     
                  
                        Κωδικός ISO
                     
                     
                        Κράτος μέλος
                     
                     
                        Έδαφος αναγνωρισμένο ως απαλλαγμένο από βαρόαση
                     
                     
                        Κωδικός TRACES
                        Τοπική κτηνιατρική μονάδα
                     
                     
                        Εμπορεύματα των οποίων η εισαγωγή απαγορεύεται στα εδάφη που απαριθμούνται στην τρίτη στήλη
                     
                  
                        FI
                     
                     
                        Φινλανδία
                     
                     
                        Νήσοι Åland
                     
                     
                        FI00300
                        AHVENANMAAN VALTIONVIRASTO
                     
                     
                        Σφραγισμένοι γόνοι και εκκολαφθείσες, ζωντανές ενήλικες μελιτοφόρες μέλισσες
                     
                  
                        UK
                     
                     
                        Ηνωμένο Βασίλειο
                     
                     
                        Νήσος του Μαν
                     
                     
                        GB06301
                        ΝΗΣΟΣ ΜΑΝ
                     
                     
                        Μέλισσες, σε οποιοδήποτε στάδιο του κύκλου ζωής τους, χρησιμοποιημένες κυψέλες, μελισσοκόφινα και κάθε είδους δοχεία που χρησιμοποιούνται για τη στέγαση των μελισσών»